钦定古今图书集成/方舆汇编/职方典/第1238卷 > 《新宁包砌城隍记》黎淳
## 钦定古今图书集成/方舆汇编/职方典/第1238卷 > 《新宁包砌城隍记》黎淳

新宁为古夫彝地，路当楚、粤之冲。至宋绍兴，平峒蛮
之乱，始即金城村为县治。元毁于兵，国朝洪武初，复
之。正统己巳，峒蛮杨文伯复乱，总戎左都督李公平
之，而地皆榛芜矣。景泰辛未，知县唐荣奏言：“旧无关
隘，难守。县西二里沙洲原内有松关，东连花渡，南揖
金峰，西接崀山，北据溪峒，堪移县治。”上敕都指挥使
范桢等勘实，从之。筑立土城，民赖安集。至是奉都宪
公之命，官给白银三百五十两，令守备都指挥同知
刘斌、千户陈刚、署县事邵阳、主簿汪玉，辇运坚珉，重
加裹砌。官僚协心，兵民戮力。匠竭智巧，材选真良。高
者夷之，卑者增之，疏者实之，阙者补之。历两月馀，向
之土垣，今变石墉矣。夫新宁蛮叛时，都察院右副都
御史繁昌吴公，以成化庚寅承制巡抚湖广。“是年秋
出靖南边，宣布威德，遍召蛮酋，与立信誓，俾遵化理。
惟公谙练夷情，区处有术，豫檄有司，丰具燕犒，蛮酋
先至者，醉饱倍常，且加赐赉。其或恃险稔恶，缓命后
来，则缚而杖之。于是椎结卉衣，凡数百人，仰瞻绣斧，
战栗悚惧，欢喜舞蹈”，受教而去。盖前此来者，率置此
地于荒服不省，间有至焉。又且惮瘴疠，畏险恶，兹焉
风行草偃，威信翕布于南蛮，仅此一举耳。公又重修
金城百雉，为国远图。乃严饬州县，凡旧有城池者，今
皆增陴浚隍，包以坚石。夫新宁实宝属之襟喉也。新
宁有备，则武冈、宝庆可保无虞，其利后世，不亦远哉！
既完，知县辛存适来视事，率励卒徒，严明钟鼓，守备
益固。先是，帅阃以成闻于太守谢公，闻于分巡郁文
博公，二公以闻于都宪公，咸谓当有记垂后。于是知
县驰书走价来以记请。昔周盛时，出车彭彭，城彼朔
方南仲所以襄𤞤狁之难；申画郊圻，慎固封守，毕公
所以终东土之功。古之大臣，远猷定国皆如此，而况
密迩蛮苗之地之尤切者乎？惟都宪公为治知其要，
知要则可以御烦。惟文武官僚事上尽其公，尽公则
可以行法。是皆可书之为后人矜式者。而重门击柝，
暴客弗来，凡官属得安于政，士友得安于学，兵民商
贾得安于业，可不知所感劝而益勤于为善欤？然则
维今凡建戎幕，出琴堂，有政事于兹者，尚当崇仁以
厚城之基，立义以固城之翰，隆礼以谨城之扃钥，明
智以通城之门路，俾与王化同为无穷，斯诚都宪公
所以望于官属之意也，亦圣天子建官命将、锡福斯
民之意也。幸相与勗焉，是为《记》。